Matvælastofnun hefur á ný stöðvað afurðadreifingu frá Brúarreykjum Síðastliðinn föstudag stöðvaði Matvælastofnun ( MAST ) dreifingu afurða og dýra frá Brúarreykjum ehf. í Stafholtstungum í Borgarfirði . Steinþór Arnarson lögfræðingur MAST , staðfesti þetta í samtali við Bændablaðið sem birti frétt þessa efnis í dag . Steinþór sagði að bannið hafi tekið gildi strax á föstudaginn og tæki til mjólkur , sláturgripa , sem og lifandi gripa . Er þetta í annað sinn á sjö mánuðum sem búið er svipt framleiðsluleyfi . „ Það var út af lyfjamálum sem sú ákvörðun var tekin að stoppa dreifingu á afurðum frá búinu , “ sagði Steinþór Arnarson við bbl.is . Samkvæmt tilkynningu sem MAST sendi afurðastöðvum á föstudaginn kemur fram að bannið sé tilkomið vegna gruns um brot á löggjöf um notkun dýralyfja og löggjöf um matvælaframleiðslu . Sagðist Steinþór hafa sent þetta erindi á afurðastöðvarnar og Landssamtök sláturleyfishafa . Mjólkursamsalan ( MS ) hefur tekið við mjólk frá Brúarreykjum í samræmi við endurnýjað starfsleyfi sem MAST veitti býlinu 12. janúar á þessu ári eftir að gerðar höfðu verið endurbætur á rekstrinum í kjölfar þess að MAST afturkallaði það í byrjun desember 2012 . Það bann var sett vegna brota á reglum um hollustuhætti við framleiðslu mjólkur og sláturgripa . Fundið var að hreinlæti við handþvottaaðstöðu , mjaltaþjónn var skítugur , for var um allt fjós og upp um veggi og gripir skítugir . Þá var þrifum á mjólkurtanki mjög ábótavant , auk þess sem of margir gripir voru í fjósinu . Mjólkinni fargað frá því í janúar Einar Sigurðsson , forstjóri Mjólkursamsölunnar ( MS ) og Auðhumlu , segir að þrátt fyrir að MS hafi tekið við mjólkinni frá búinu frá því í janúar hafi hún ekki farið inn í framleiðslukerfi MS heldur verið fargað undir eftirliti . „ Vegna fréttar í dag um málið , og snertir málefni Brúarreykjabúsins og sviptingu afurðasöluleyfis þess , vill Mjólkursamsalan koma því á framfæri að engin mjólk frá lögbýlinu á Brúarreykjum hefur farið til vinnslu og sölu hjá Mjólkursamsölunni ehf. frá 2. desember 2012 , “ sagði Einar Sigurðsson í samtali við Skessuhorn . Hann segir að búið á Brúarreykjum hafi í janúar sl. fengið aftur leyfi frá Matvælastofnun en það hafi verið bundið ákveðnum fyrirvörum af hálfu stofnunarinnar , en Mjólkursamsalan hafi strax þá tekið þá afstöðu að nýta ekki mjólk frá búinu til vinnslu og sölu við þær kringumstæður . „ Síðan hefur allri framleiðslu af búinu verið fargað með staðfestum hætti allt fram til síðasta föstudags . Nú þarf MS ekki lengur að sækja framleiðsluna og kosta förgun hennar , þar sem framleiðsluleyfið hefur nú verið afturkallað , “ sagði Einar Sigurðsson í samtali við Skessuhorn .